受詔修書述懷感事三十韻
作者：劉筠
朝代：宋

paragraphs: 良弼論思暇，英才視草餘。
西清承密旨，東觀類羣書。
左氏先經日，征南發例初。
編年終顯德，歷帝自凡蘧。
一覽無前古，三長豈後予。
宏綱提要妙，至論絕籧篨。
訛繆刊三豕，公乎喜衆狙。
菁英咸采掇，疣贅盡銷除。
組織千章合，研窮萬象虛。
胡爲參也魯，亦造仲尼居。
處末加駢拇，於中或輔車。
乘軒思衛鶴，努力效劉馿。
見彈曾求炙，臨川復羨魚。
孰云貂可續，自愧鶚難如。
早入希東郭，先知服子輿。
直非頭似筆，智謝里名樗。
蝸舍遊從寡，鶉衣禮貌疏。
寸陰嗟荏苒，十駕敢躊躇。
天祿楊雄閣，承明嚴助廬。
時陪折俎宴，頓異带經鋤。
繫日親函丈，他門絕曳裾。
卓錐然有地，擔石尚無儲。
獵犬方勞指，神龜可避漁。
屠門誇大嚼，鼠壤鄙餘蔬。
闕里辭難措，漳濱病且祛。
學勤徒力爾，性拙奈天歟。
大道今興起，先生意卷舒。
正爲王者瑞，何羨使君旟。
暗室欣觀火，頹波頼决渠。
當仁如退讓，末跡定淪胥。